ไฟแนนซ์ทูเดย์
...การโยกย้าย นริศ ชัยสูตร อธิบดีกรมธนารักษ์ ไปนั่งเป็นรองปลัดกระทรวงการคลัง แทน จักรกฤศฏิ์ พาราพันธกุล ที่มานั่งเป็นอธิบดีกรมธนารักษ์คนใหม่ เป็นการสลับตำแหน่งกัน จึงยังมีตำแหน่งผู้ตรวจราชการกระทรวงคลัง ว่างอีก 1 ตำแหน่ง
2 ม.ค. 2558

...การโยกย้าย นริศ ชัยสูตร อธิบดีกรมธนารักษ์ ไปนั่งเป็นรองปลัดกระทรวงการคลัง แทน จักรกฤศฏิ์ พาราพันธกุล ที่มานั่งเป็นอธิบดีกรมธนารักษ์คนใหม่ เป็นการสลับตำแหน่งกัน จึงยังมีตำแหน่งผู้ตรวจราชการกระทรวงคลัง ว่างอีก 1 ตำแหน่ง
แม้ตำแหน่งระดับ 10 จะว่างแค่เก้าอี้เดียว แต่ผู้บริหารคลังต้องลุ้นกันตัวโก่ง เพราะก่อนหน้านี้ สมหมาย ภาษี รมว.คลัง ระบุว่า ปีใหม่นี้ อธิบดีกรมไหนผลงานไม่คืบหน้า ที่สำคัญยังปล่อยให้มีการทุจริต อาจจะต้องเปิดโอกาสให้คนใหม่ได้ไปแสดงฝีมือแทนบ้าง
...ก่อนหน้านี้ มีชื่อของ อำนวย ปรีมนวงศ์ และ ประสิทธิ์ สืบชนะผู้ตรวจคลัง ซึ่งเป็นลูกหม้อจากกรมธนารักษ์ทั้งสองคน จะได้ย้ายไปเป็นอธิบดีกรมธนารักษ์ แต่มีการเปลี่ยนใจกันนาทีสุดท้าย ทำให้ต้องลุ้นกันรอบใหม่ในการโยกย้ายครั้งหน้า
...ผลการโยกย้ายอาจารย์นริศ ก็จะทำให้ตำแหน่งกรรมการผู้จัดการ ธนาคารเอ็กซิมแบงก์ว่างต่อไปอีก เพราะไม่มีใครจะมาทุบโต๊ะว่าผลการสอบสวนการใช้เงินผิดวัตถุประสงค์ของอดีตเอ็มดีเอ็กซิมแบงก์จะทำให้ขาดคุณสมบัติไม่สามารถได้รับการต่ออายุอีกวาระ ตามที่บอร์ดแบงก์สมัยที่ประสงค์ พูนธเนศ นั่งเป็นประธานบอร์ดแบงก์
เรื่องนี้ถือว่าน่าสนใจ เพราะการส่งออกของไทยที่สาละวันเตี้ยลง แถมปีนี้ยังคาดกันว่าคงสาหัสไม่ต่างจากปีที่แล้ว ทางเอ็กซิมแบงก์แทบไม่มีบทบาทเข้าไปช่วยทำอะไรเลย เพราะขาดหัวขบวน ฉะนั้นจะทำอะไรก็ทำเสียเถิด ช้าไปจะไม่ได้การ
...หลังจากผลการเบิกจ่ายไม่เข้าเป้าล่าช้าแสนสาหัส มนัส แจ่มเวหา อธิบดีกรมบัญชีกลาง ก็สั่งฝ่ายประชาสัมพันธ์ของกรม ให้เปิดเผยตัวเลขการเบิกจ่ายทุกสิ้นเดือนเท่านั้น จากที่ก่อนหน้านี้เปิดเผยทุกสัปดาห์ จะได้ทำให้ข่าวไม่ดีไม่ถูกรายงานถี่ ต้องตามดูต่อไปว่าหลังจากนี้หากเบิกจ่ายได้ดีเกินเป้ามากจะเปลี่ยนใจมาให้ยอดเบิกจ่ายทุกวันเลยหรือเปล่า
...ประสงค์ พูนธเนศ อธิบดีกรมสรรพากร งานล้นมือจนไม่มีใครเห็นหน้าเห็นตา เพราะเปิดมาปีใหม่ มีการประชุมกรรมาธิการร่าง พ.ร.บ.ภาษีการรับมรดก ที่ สมหมาย ภาษี รมว.คลัง นั่งเป็นประธาน ได้สั่งการให้อธิบดีกรมสรรพากรเตรียมข้อมูลให้แน่นหนา เพราะกฎหมายร้อนนี้เชื่อว่ามีการพิจารณากันละเอียดยิบ ดังนั้นข้อมูลสนับสนุนของผู้เสนอกฎหมายต้องไม่พลาดเป็นอันขาด
...ส่งท้ายปีเก่าต้อนรับปีใหม่ผู้บริหาร 3 แบงก์รัฐยักษ์ใหญ่ ทั้ง ธนาคารเพื่อการเกษตรและสหกรณ์การเกษตร (ธ.ก.ส.) ธนาคารออมสิน และธนาคารอาคารสงเคราะห์ (ธอส.) แข่งกันเบ่งขึ้นดอกเบี้ยเงินฝาก และหั่นดอกเบี้ยเงินกู้ คืนความสุขให้กับประชาชนตามนโยบายรัฐบาลกันถ้วนหน้า